
A gépi tanulás lehetőségeinek vizsgálata a fogyasztói preferenciák és döntések függvényében

Kulcsszavak: marketing; adatelemzés; mesterséges intelligencia
A tanulmány célja, hogy bemutassa, hogyan használhatnak a kis- és középvállalkozások (KKV-k) programozási ismeretek nélkül mesterséges intelligencia (MI) eszközöket és gépi tanulási algoritmusokat marketingtevékenységeik fejlesztésére, különös tekintettel a szegmentációra és a targetálásra. A dolgozat első részében irodalmi áttekintés nyújt átfogó képet az MI és gépi tanulás marketingbeli alkalmazásáról. A második részben egy társasjáték-vásárlásra és társasjáték-kávézók látogatására vonatkozó esettanulmány kerül bemutatásra, amely primer kutatáson alapul, és egy valós szegmentálási, valamint targetálási helyzetet szimulál.
A kutatás során hagyományos marketingkutatási módszerekkel, kérdőíves megkérdezéssel történt az adatgyűjtés, két mintán: egyetemi hallgatók körében, illetve társasjátékozással foglalkozó online csoportok tagjai között. Az adatokat modern adatfeldolgozó szoftverekkel és gépi tanulási algoritmusokkal elemeztem, különböző modelleket (pl. logisztikus regresszió és véletlen erdő) alkalmaztam a releváns változók azonosítására és optimalizálására. Az eredmények rámutattak a két minta közötti jelentős eltérésekre, mind a predikció hatékonysága, mind a legfontosabb változók összetétele terén. Ez hangsúlyozza, hogy a mintavételi keret helyes megválasztása kulcsfontosságú a KKV-k számára.
Az esettanulmány gyakorlati haszna abban rejlik, hogy példát mutat arra, miként alkalmazhatók MI-algoritmusok a KKV-k számára is hozzáférhető adatok feldolgozásában, növelve a marketinghatékonyságot. A bemutatott módszerek jól adaptálhatók más iparágakban és különböző mintákon is.
A kutatás limitációi közé tartozik az adatgyűjtés korlátozott módszertani kerete, az egyetlen iparágra való fókuszálás, valamint a minták és változók mérete, amelyek szűkítik az eredmények általánosíthatóságát. Ennek ellenére a dolgozatban ismertetett módszerek alapelvei széles körben alkalmazhatók, különösen olyan KKV-knál, amelyek törekednek a modern MI-megoldások bevezetésére.



